Hpyen Madung Ninghkap Ram Hpung Zuphpawng hte Mungkan Ka-Ni Nanghpam Masat Ninghtoi hpawng galaw.
- Category: Shiga
- Published Date
- Written by KNET
Hpyen Madung Ninghkap Ram Hpung Zuphpawng hte Mungkan Ka-Ni Nanghpam Masat Ninghtoi hpawng hpe, KIA Masat (3) Dap Ba Daju, Mai Ja Yang, Wun Gau Bum Htoi Gintawng Gawknu hta 2014 ning June (23 to 25) ya laman galaw ai lam chye lu ai.
Dai zuphpawng hta Sinpraw Ginwang Ginjaw, mare buga hkan na asak (18) kaw nna (35) ning lapran na shayi shadang ni, Lawu ga Mandalay JLH Ramma ni, Miwa mung Mangshi hte Yin Jang na Ramma ni yawng marai (470) du shang lawm ai lam chye lu ai.
Ndai zawn zuphpawng galaw ai a Yaw shada ai lam gaw (1) Amyu sha hpyen madung rai nga ai Ka-ni Nang Hpam hpe Ning Hkap gasat sa wa ai magam bungli hta Ramma ni ap nawng shang lawm sa wa na matu. (2) Amyu sha hpyen madung rai nga ai Ka-ni Nang Hpam hpe Ning Hkap gasat sa wa ai magam bungli hta Ramma Shawa N-gun ginlung nna n-gun hpungtun kaba hte shang lawm sa wa lu na matu. (3) Mai kaja teng man ai maga de Magrau grang grang tsap lu ai Ramma ni byin tai law htam wa lu na matu yaw shada ai re lam chye lu ai.
Hpaw Shabawn Ai Lam
(1) Ginwang kata na Ramma ni hpe Hpyen Madung Ning Hkap Ram Hpung hpaw shabawn sa wa ai hta asak (18-35) ning lapran na shayi, shadang ni hte hpaw shabawn sa wa na.
(2) Ding hku shang sai raitim asak (35) ning garai nhpring ai rai yang shang lawm lu na.
(3) Hpung shang malawm ni Shanglawt Magam Dap de shang sa wa ai rai yang hpung a malawm kaw nna pru nhtawm hpaji jaw hte garum madi shadaw ai hku shang lawm sa wa na.
(4) Hpung shang malawm n-gun hta hkan nna Hpung a kata htap htuk ai hku matut hpaw shabawn la na.
(5) Hpaw shabawn da ai hkrang hta hkan nna ra ai Hpu-awn ni hpe lata san bang la na hte lit la gun hpai na ladaw (2) ning rai na.
(6) Hpu-awn hku lit la ai ladaw (2) ning htum shagu bai lata san ai lam galaw na. Ra ai hta hkan nna shawng na hpu-awn ni hpe bai lata dang san lu na.
(7) Hpung ting a Hpu-awn wa, hpu-awn lit kaw nna hkring ai rai jang Hpaji jaw hku matut dang san lu na.
(8) Hpu-awn lit ladaw garai nhtum shi ai laman lam lama ma a majaw hkring ra ai rai yang gan hpu-awn lata san la na hte masat da ai ten du jang bai lata shagrin la na.
(9) Rung Hpung langai shawng hpaw shabawn da na.
Hpyen Madung Ninghkap Ram Hpung hpe ndai zawn hpaw shabawn mat wa ai hta Hpung shang masha gaw Hpung a hkam la hkan sa ra ai lam hte Hpung a ga shaka hkam la ai lam ni mung galaw mat wa na re lam chye lu ai. Ndai zuphpawng ngut ai June, 25 ya shana gaw Ramma ni myit rawt masing hku mahkawn ka hkrang ni hte mahkawn hkawn ai lam ni mung galaw ai lam chye lu ai. Hpyen Madung Ninghkap Ram Hpung hpe 2013 July, 15 ya hta hpaw hpang da ai rai nna ya du hkra rai yang Hpyen Madung Ninghkap Ram Hpung hta hpung shang Ga shaka hkam la ngut ai marai (896) rai sai re lam chye lu ai.
Matut nna June,26 ya shani Mungkan Ka-ni Nang Hpam Masat ninghtoi hpe Mai Ja Yang Muklum Gawknu hta KIA Masat (3) Dap Ba Daju na hpyen magam gun ni, Mai Ja Yang na mung shawa ni, Jawng ma ni hte Hpyen Madung Ninghkap Ram Hpung Zuphpawng hta du sa ai Ramma ni mung shang lawm rai, masha n-gun (1,500) grup yin du sa ai hte galaw lu sai re lam chye lu ai. Dai ni na Mungkan Nang Hpam Masat Ninghtoi mungga hpe Mung Chying Uphkang Dap D.G.A Ningtau Lit Hkam, Dingda Ginwang Ginjaw Masat (4) Dap Ba Komiti Tingnyang Up Dukaba Lahpai Zau Raw kaw nna mungga jaw nhtawm Dr. Lashi Tawng Zin Awng kawn nanghpam hte seng ai hpaji jaw, sang lang dan ai rai nna, Ka-ni lu sha lai wa sai Slg. Hpauyam Lahpawp kaw nna Ka-ni Nang Hpam hte seng nna jam jau hkrum, hkam sha ai lam hpe sak se hkam ai lam, zing da ai Ka-ni hpraw kawk (166), palin (115), pait daw (43) hte Ya Ma Tawng (194,334) tup hpe hka kaw gayau jahten kau ai lam ni mung galaw ai re lam chye lu ai.
Hpyen Madung Ninghkap Ram Hpung Zuphpawg hpe 2014 February (3-4) ya laman hta mung Sinpraw Ginwang Ginjaw kata na Ramma ni kalang zuphpawng ai rai nna ndai lang gaw No. (2) lang re lam hpe chye lu ai.
kac_Latn kac_Latn eng_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn